### Beslutning

Godkendt.

### Sagsfremstilling

## Resume og sagens baggrund

Teknik- og Miljøudvalget besluttede på mødet den 12. august 2021 at igangsætte planarbejde med kommuneplantillæg for udvidelse af Gørlev bymidteafgrænsning, samt lokalplan for et butiksområde på [adresse] ved [adresse]. Sagen lægger op til, at Kommunalbestyrelsen godkender forslag til hhv. kommuneplantillæg og lokalplan med henblik på offentlig høring.

## Indstillinger

Direktøren indstiller, at:

1. Forslag til Tillæg nr. 1 til Kommuneplan 2021-2032 godkendes til offentlig fremlæggelse i 8 uger. Se bilag 1.
2. Forslag til Lokalplan nr. 579 for butiksområde på [adresse] i Gørlev godkendes til offentlig fremlæggelse i 8 uger. Se bilag 2.
3. Vurderingen om, at der ikke skal gennemføres miljøvurdering offentliggøres med en klagefrist på 4 uger. Se bilag 3.
4. Administrationen bemyndiges til at foretage evt. redaktionelle rettelser til planforslagene inden offentlig fremlæggelse.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

Dagligvarebutikken Rema på [adresse] i Gørlev, ønsker at flytte fra lokaliteten til hjørnet ved rundkørslen Kirkevangen/Gørlev Landevej. Rema har som projektudvikler, udarbejdet et projekt for området, som omfatter en ny bebyggelse til en dagligvarebutik på op til 1200 m2 og udvalgsvarebutikker på ca. 1200 m2 med tilhørende anlæg.

Der ligger i forvejen en Fakta dagligvarebutik ved rundkørslen overfor det aktuelle projektområde. Den er opført efter planlovens bestemmelser om, at der kan opføres enkelte dagligvarebutikker til lokalområdets betjening uden for bymidten, hvis en række forhold er opfyldt.

*Tillæg til Kommuneplanen*

Kommuneplanen indeholder mål og retningslinjer for detailhandlen og Gørlev bymidte. Det beskrives her, at det er Kommunalbestyrelsens mål, at de afgrænsede bymidter fastholdes og udvikles som byernes centrum med et alsidigt udbud af serviceforsyning og butikker til betjening af byen. Det fremgår også at butikker skal placeres inden for bymidteafgrænsningen.

Projektområdet ligger uden for [adresse] nuværende bymidteafgrænsning og for at projektet med dagligvarebutik kan realiseres, er det en forudsætning, at bymidten ændres så den også omfatter hele [adresse] og dermed projektområdet.

Administrationen har i samarbejde med projektudviklers rådgiver, Maria Krogh, udarbejdet Forslag til Tillæg nr. 1 til Kommuneplan 2021-2032 og forslag til Lokalplan nr. 579 for butiksområde på [adresse] i Gørlev, jf. henholdsvis Bilag 1 og Bilag 2.

Formålet med kommuneplantillæg nr. 1 er at ændre [adresse] bymidteafgrænsning med afsæt i kommuneplanens eksisterende centerområde G1.C01, til at omfatte ejendomme langs [adresse] frem til [adresse].

Med tillægget overføres hele rammeområde G1.BL02 og del af G1.B08, [adresse] og [adresse] i Kommuneplan 2021-2032 således til rammeområde G1.C01 med tilknyttede bestemmelser. Udvidelsen giver afsæt for, at der inden for den udvidede centerafgrænsning kan planlægges nærmere for butiksområde med en dagligvarebutik og udvalgsbutikker på [adresse].

*Lokalplan*

Formålet med Lokalplan nr. 579 er at:

* fastlægge områdets anvendelse til handels- og serviceformål, herunder dagligvarebutik og butikker med udvalgsvarer.
* fastlægge til- og frakørselsforhold fra [adresse] samt parkeringsforhold
* sikre, at området gives en grøn karakter

I dialog med bygherre er det ansøgte projekt blevet justeret med hensyn til bl.a. beplantning, parkeringsarealets indretning, adgangsforhold til området og støjafskærmning mod naboejendomme.

Lokalplanens område disponeres med én fælles vejadgang fra [adresse] til daginstitutionen Krudtuglen mod nordøst og til butiksområdet. Vejadgang forudsætter, at denne udlægges som privat fællesvej, hvilket skal godkendes af kommunens Teknik- og Miljøudvalg i forlængelse af lokalplanens endelige vedtagelse. Der udlægges parkeringsarealer langs med [adresse] og langs en del af [adresse]. Områdets bebyggelse skal placeres indenfor et byggefelt i områdets østlige del. Vareleveringen foregår øst og syd om bebyggelsen for at undgå bakkende lastbiler blandt kundetrafikken.

Det er vigtigt for dagligvareforretningen, at kunderne kan se, at der er gode parkeringsmulig-heder. Det må derfor forventes, at parkeringspladsen vil være synlig i gadebilledet. Administrationen har i dialog med bygherre lagt vægt på, at parkeringspladsen og butiksområdets kant mod vejareal brydes med beplantning.

Butiksbygningen er udformet på grundlag af Rema's designkoncept. Det er en regulær bygning, med facader af røde eller rødbrune teglsten, som brydes af variation i murværk, samt beplantning og større glaspartier.

Projektudvikler har forespurgt om en reklamesøjle/pylon ud mod [adresse] kan forsynes med en skærm med skiftende oplysninger om aktiviteter i [adresse]. Administrationen bemærker, at det af hensyn til trafiksikkerheden ikke kan anbefales, at der er en sådan skærmformidling langs.

*Miljøscreening*

Der er gennemført en miljøscreening af planforslagene. Screeningen har været udsendt i høring hos berørte myndigheder og der er modtaget tre høringssvar med bemærkninger. Screeningsskema og hvidbog med behandling af høringssvar er vedlagt som Bilag 3.

De tre høringssvar vedrører natur- og beplantningsforhold, trafikale forhold samt støjmæssige forhold.

Projektet er efterfølgende blevet bearbejdet for at tilgodese naturområderne i højere grad. Det betyder at et 6 m bredt bælte af den eksisterende beplantning i det sydøstlige skel bevares og der etableres beplantninger langs områdets øvrige skel.

Charlotte Frederiksen rådgiver har udarbejdet et trafiknotat. Det har afstedkommet, at der istedet for to separate udkørsler ved siden af hinanden, etableres én indkørsel som privat fællesvej til daginstitutionen Krudtuglen og lokalplanområdet. Gående til butikkerne sikres tryg adgang på et hævet fortov fra [adresse] over lokalplanområdets parkeringsarealer. Gående til daginstitutionen sikres tryg adgang fra [adresse] på nyanlagt stiforbindelse langs fællesvejens østlige side.

Til at afklare støjforhold har projektudviklers rådgiver udarbejdet en støjredegørelse som godtgør at støjgener kan imødegåes ved at opsætte en støjafskærm på 2,5 m højde i skel mod eksisterende bolig og daginstitutionen. Se bilag 4. Projektudvikler oplyser, at nabo accepterer en afskærmning i den højde.

På baggrund af den gennemførte screening og de ovennævnte ændringer konkluderes det, at planforslaget ikke vurderes at kunne få væsentlig indvirkning på miljøet, hvorfor der ikke skal gennemføres en egentlig miljøvurdering. Se bilag 5.

*Administrationen anbefaler*

Administrationen anbefaler, at planforslag godkendes til offentlig høring i 8 uger.

## Økonomiske konsekvenser

Ingen.

### Sagens forløb

06-01-2022 Teknik- og Miljøudvalget
Anbefales.
19-01-2022 Økonomiudvalget
Anbefales.